Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 914/13/2202	Galanta, 24.2.2014
EEČ : 2-17-72-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
napriek tomu, že XXXXX, nar. XXXXX ako otcovi dieťaťa zo Zákona o rodine vyplýva povinnosť prispievať na výživu svojho syna XXXXX, nar. XXXXX XXXXX a výška tejto povinnosti mu bola určená rozsudkom Okresného súdu v Galante č. k. XXXXXo dňa 25. 05. 2000, ktoré nadobudlo právoplatnosť dňa 28. 06. 2000, ktorým bol zaviazaný prispievať na výživu syna Erika sumou vo výške 23,24 Eur mesačne do 15. dňa toho ktorého mesiaca k rukám matky XXXXX, nar. XXXXX trvale bytom XXXXX, pričom si túto svoju povinnosť riadne v plnej výške neplnil v období od mája 2013 doposiaľ, čím mu za uvedené obdobie vznikol dlh na výživnom vo výške 234 Eur,

lebo zanikla trestnosť činu

Odôvodnenie:
      Uznesením povereného príslušníka Okresného riaditeľstva PZ Galanta, Obvodné oddelenie PZ XXXXX ČVS:ORP-XXXXX zo dňa 22.12.2013 bolo podľa § 206  odsek 1 Trestného poriadku vznesené obvinenie XXXXX za prečin zanedbania povinnej výživy podľa § 207 ods. 1 Trestného zákona na tom skutkovom základe ako je uvedené vo výrokovej časti tohto uznesenia. Obvinenie bolo vznesené na základe trestného oznámenia XXXXX zo dňa 22.11.2013, výpovede svedka XXXXX zo dňa 21.12.2013, rozsudku Okresného súdu Galanta sp. zn. XXXXX zo dňa 25. 05. 2000 právoplatného dňa 28. 06. 2000, potvrdenia o návšteve školy, rodného listu a ďalších zadovážených listinných dôkazov.
	         
         Počas skráteného vyšetrovania, z výsluchu obvineného XXXXX zo dňa 31.01.2014 vyplýva, že zaplatil 257,- Eur na výživnom prostredníctvom poštovej  poukážky, ktorej fotokópia je súčasťou vyšetrovacieho spisu. Výška uhradeného výživného predstavuje výživné za 11 mesiacov, teda zahŕňa aj dlžné výživné od mesiaca máj 2013 doposiaľ (vrátane mesiaca február 2014).

         Z výsluchu poškodenej XXXXX zo dňa 03.02.2014 vyplýva, že obvinený XXXXX uhradil zaostalé výživné vo výške 257,- Eur dňa 31.01.2014.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods.1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
          Bolo preukázané, že výživné za dlhované obdobie od mesiaca máj 2013 do mesiaca decembra 2013  bolo v plnej výške zaplatené.
	
	Pretože trestnosť činu s poukazom na ustanovenie § 86 odsek 1 písm. a) Trestného zákona o účinnej ľútosti  zanikla, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Barbara Eliašová, LL.M
prokurátorka